Исекешев жастарды зейнеткерлердің үйлерін жинасуда жәрдемдесуге шақырды
"Исекешев жастарды зейнеткерлердің үйлерін жинасуда жәрдемдесуге шақырды" | "https://abai.kz/post/47722"
TITLE: Исекешев жастарды зейнеткерлердің үйлерін жинасуда жәрдемдесуге шақырды
URL: https://abai.kz/post/47722
META: "Исекешев жастарды зейнеткерлердің үйлерін жинасуда жәрдемдесуге шақырды" | "https://abai.kz/post/47722"
DATE: 29.11.2016
AUTHOR(s): Абай-Ақпарат
TOTAL WORDS: 275
TEXT: Астана әкімі Әсет Исекешев жастарды егде адамдардың үйлерін жинасуда жәрдемдесуге шақырды, - деп хабарлайды Tengrinews.kz қалалық ішкі саясат басқармасына сілтеме жасап. "Нұр Отан" партиясының елордалық филиалының есептік-сайлау конференциясы барысында Астана әкімі 1 және 31 желтоқсан аралығында "Мейірімді қала" акциясы өткізілетінін мәлім етті. "Жыл сайын Елбасы өз Жолдауында әлеуметтік саясатты іске асыру сапасын ерекше бақылауда ұстауды тапсырады. Әрине, мемлекет өзінің барлық әлеуметтік міндеттерін орындайды. 2016 жылы қала әкімдігімен 130 мыңнан аса адам әлеуметтік қолдаумен қамтылды. Атап айтқанда, мүгедектер мен зейнеткерлерге медициналық көмек көрсету, дәрілік заттармен қамтамасыз ету, тегін және жеңілдікті санаториялық-курорттық емдеу және тағы басқа жәрдем түрлері. Сонымен қатар, Тәуелсіздіктің 25 жылдығына орай қазіргі әлеуметтік бағдарламаларға қосымша "Мейірімді қала" қайырымдылық акциясы қолға алынды. Осы бастама аясында әкімдік қызметкерлері мен ведомствоға қарасты ұйымдар бұл акцияға бірінші болып қатысады. Бұл бастаманы бизнес-қоғамдастық та қолдайды деп үміттенемін", - деді Астана әкімі. Акцияның мақсаты жалғыз тұрып жатқан зейнеткерлер, ҰОС ардагерлері, барлық топтағы мүгедектер, мүгедек балалар, тұрмысы төмен отбасылар, көп балалы отбасылар, жетім балалар, онкологиялық ауруға шалдыққан балалар, ДЦП-ға шалдыққан балалар және туберкулезбен ауыратын балалар сияқты азаматтардың жеңілдікті санаттарына көңіл аудару және қамқорлық көрсету. Көмек азаматтардың түрлі бағыттар бойынша, яғни киім, азық-түлік алу, жеңілдікті дәрі-дәрмектер алу үшін дәріханаға арналған сертификаттар, қатты отын және басқа да түрінде көрсетіледі. "Қоғамда аға буынға деген құрмет пен ынтымақтастық сезімін күшейту мақсатында жастарды - жасотандықтарды, оқу орындарындағы жастар істері жөніндегі комитеттерді және басқа да жастар ұйымдарын акцияға атсалысуға шақырамын. Қарттарға қамқорлық көрсетуіміз керек. Жалғыз тұратын зейнеткерлердің үйінің ауласындағы қарды тазалау мен пәтерлерін жинауға, азық-түлік сатып алуға көмек көрсетсеңіздер – бұл өскелең ұрпаққа жақсы үлгі болады деп ойлаймын", -деп атап өтті Әсет Исекешев. Өзектілігі мен маңыздылығын ескере келе, осындай акцияларды алдағы уақытта тұрақты түрде өткізу жоспарланған. Abai.kz
